Henrik Frandsen (M), 2024-12-06:
Tak for ordet, formand.
Det står slemt til med den grønne omstilling i Danmark, i hvert fald hvis man skal lytte til forslagsstillerne bag ved det beslutningsforslag, vi behandler i dag.
Jeg er glad for, at jeg ikke selv deler det formørkede syn på dansk natur- og klimaindsats, som forslagsstillerne her.
Jeg mener faktisk, at Danmark på mange områder er et foregangsland, når det gælder den grønne omstilling.
Og så køber jeg ikke præmissen bag beslutningsforslaget, men jeg er enig i, at der stadig er meget, der skal gøres, inden vi er i mål med den grønne omstilling.
Det seneste eksempel på, at Danmark er et foregangsland, er aftalen om den grønne trepart.
Der er forslagsstillerne ikke med.
Her har vi lavet en samlet plan for et fremtidigt grønnere Danmark, hvor klima, havmiljø, natur, biodiversitet og en helt masse andre ting bliver håndteret i et bredt samarbejde mellem organisationer, erhverv og samfundet.
Det er en aftale, hvor alle parter har forpligtet sig til at sætte handling bag – handling, der gør, at vi kommer i mål med de meget ambitiøse målsætninger, som er sat op.
Forslagsstillerne oplister i deres beslutningsforslag fire konkrete emner med nogle meget vidtgående mål.
Nettoimporten af biomasse skal udfases.
Her mener vi i Moderaterne, at det, der er vigtigt, er, at vi til stadighed arbejder efter de meget, meget stramme bæredygtighedsmål, der er omkring biomasse, der kommer til Danmark.
Det næste forslag er, at Danmark skal være nettoeksportør af fødevareprotein.
Det må jeg sige er et meget ukonkret og meget diffust forslag, hvor der ikke ligger nogen handlinger bag.
Alene af den grund er det problematisk.
CO 2 -udledninger fra brændstof, som international skibs- og flytrafik tanker i Danmark, skal elimineres.
Der er jeg i hvert fald stolt af at kunne sige, at vi i Danmark jo allerede er godt i gang omkring luftfarten, hvor vi jo har besluttet, at vi i 2030 skal have helt grøn luftfart.
Så vi arbejder ad det spor.
Sluttelig skal 30 pct. af Danmarks areal afsættes til beskyttet natur, hvoraf 10 pct. er strengt beskyttet.
At begynde at arbejde med det lyder meget sympatisk, men jeg tror, vi skal have definitionerne på plads, inden vi begynder at arbejde den vej.
For os er alle fire emner vigtige, og det er også områder, der skal arbejdes med.
Det kommer vi også til i forbindelse med det arbejde, der f.eks. går i gang efter årsskiftet med fastsættelse af nye 2035-klimamål.
Men at bruge det som argument for, at Danmark ikke er et foregangsland, når det gælder den grønne omstilling, køber jeg ikke.
Så Moderaterne kommer ikke til at stemme for beslutningsforslaget.
Jeg kan ikke stå her på Folketingets talerstol og sige, hvad det er for nogle stopklodser i udbuddet, der har gjort, at der ikke er nogen, der har budt på de tre havvindmølleparker.
Jeg tænker, at det, der er vigtigt nu, er det arbejde, der går i gang fra Energistyrelsens side med at gå i dialog med byderne og finde ud af, hvad det er, der har gjort, at det til vores overraskelse ikke har været attraktivt at byde på de parker.
Det synes jeg er den rigtige måde at gå videre i processen på, for så får vi et oplyst grundlag at arbejde videre med havvind på.